Наставни содржини по македонски јазик и литература за 2 година

Месец март

1.Глигор Прличев

За животот на Прличев

Григор Прличев (1830/31-1893)

Григор Прличев е роден на 18 јануари 1830/31 година во Охрид, а починал на 6 февруари 1893 година.Татко му починал кога тој бил шестмесечно бебе, па грижата за семјството паднала врз мајка му.Неговиот дедо го научил да чита уште на четиригодишна возраст од некој стар грчки буквар. Мајка му и сестра му аргатувале по куќи, а тој продавал јајца, им давал часови на богаташките деца и препишувал книги.Освен овие податоци, во својата „Автобиографија“ Прличев го опишува основното училиште и тогашните учители, како и доаѓањето на Димитар Миладинов за учител на кого „мед му течело од устата“ кога зборувал.

На студии во Атина

Во 1850 година се запишал на Медицинскиот факултет во Атина што никогаш не го завршил, но тогаш за првпат дознал за конкурсот за поема. По 10 години се вратил во Атина, да ги продолжи студиите, а всушност да се пријави на конкурсот.Со поемата „Сердарот“ („О Арматолос“) тој го освоил првото место, ловоровиот венец, паричната награда и бил прогласен за втор Хомер (1860). Во наградата спаѓало и студирање во Берлин или Оксфорд, но таа награда можел да ја добие само ако се откаже од сè словенско во него — и тој ја одбил.Следната година повторно се пријавил на конкурсот со поемата „Скендер-бег“, но таа година по некоја случајност, конкурсот не се одржал.Кога дознал за смртта на браќата Миладиновци, Прличев ја напуштил Атина и се вратил во татковината за да се бори со владиката Мелетија (виновникот за затварањето на Димитрија).Од тогаш, па сè до крајот на својот живот, Прличев се борел со носителите на туѓото влијание во неговата татковина. Тоа ќе биде причината тој да биде прогонуван, па и затваран (во дебарскиот затвор).

Во 1871 година го објавил препевот на „Илијадата“, но бил жестоко искритикуван, па дури и исмеан од бугарската критика. Причината била тоа што тој пишувал на општословенски, а не на бугарски литературен јазик (кој не го знаел добро).

Тој се занесувал со идејата да направи општословенски јазик — комбинација од словенските јазици, кој ќе го користат сите Словени (словенски есперанто). За жал, таа идеја не била прифатена и реално била неизводлива. Разочаран, се повлекол во Солун каде ја напишал „Автобиографијата“. Во нашата литература ова е прво дело од ваков тип, напишано во проза.

Последните години од својот живот ги поминал во родниот град, речиси сосема осамен и разочаран.

Ликови

Со особено мајсторство и во хомеровски дух, Прличев ги насликал ликовите во неговата поема. Сите ликови се длабоко сугестивни, силно впечатливи, носители на возвишени, но и реални особини.

Неда е централен лик во поемата. Таа е мајка на јунакот, но и самата јунак. Таа е храбра — гордо ја поднесува смртта на синот, бестрашно им се спротивставува на непријателите, подготвена е и самата да се бори и да ја поведе борбата, да стане водач. Јасно е изразена нејзината решителност и чесност.

Но, освен овие возвишени атрибути, таа е сепак мајка, чувствителна, која безмерно го љуби своето единствено дете. Нејзиниот крик и плач е мајчин, зашто нема ништо пострашно од смртта на детето. Но, и во таа болка Неда не мисли само на себе, туку и на целиот нејзин народ кој останал незаштитен и кој треба да преземе дел од таа болка.

Во ликот на Неда, Прличев го насликал и ликот на својата мајка кон која чувствувал голема љубов и почит.

Кузман е загинат уште на почетокот од поемата, затоа за него дознаваме преку раскажувањата на другите ликови, ретроспективно (преку навраќања). Тој е олицетворение на возвишено јунаштво кое е почитувано дури и од непријателот. Силен и храбар во борбите со него. Тој е заштитник на народот и својот живот го жртвува за доброто на сите. И кај него се гледаат обичните човечки особини како — љубовта и почитта кон мајката, како и љубовта кон девојката Марија со која сакал да го минува животот и да создаде семејство.

Месец Април

1.Минато неопределено време

МИНАТО НЕОПРЕДЕЛЕНО ВРЕМЕ (ПЕРФЕКТ)

Минато неопределено време е сложена глаголска форма образувана со помошниот глагол сум.Ова време означува дејство кое е вршено или завршено во минатото, без притоа да се побудува претстава за одреден момент кога се одвивало.

Формите на минато неопределено време служат за директно кажување или за прекажување на минати глаголски дејства.Се образува од помошниот глагол сум во сегашно време и глаголската л-форма (сум читал).

Во зависност од видот на глаголот, несвршен или свршен, разликуваме:

Минато неопределено несвршено време

Ова време се образува од несвршени глаголи.

На пример:еднина

1л. сум читал

2л. си читал

3л. читал

множина

1л. сме читале

2л. сте читале

3л. читале

Минато неопределено свршено време

Ова време се образува од свршени глаголи.

На пример:

еднина

1л. сум прочитал

2л. си прочитал

3л.прочитал

множина

1л. сме прочитале

2л. сте прочитале

3л. Прочитале

3.Идно време

ИДНО ВРЕМЕ

Идно време е сложена глаголска форма. Со него се означува дејство кое се врши или извршува по моментот на зборувањето. Идноста не мора да се однесува само на моментот на зборувањето, туку и на идност по некој минат момент.

На пример:Утре ќе одам на Водно.Минатата недела ти кажав дека ќе одам на Водно.

Идно време може да се образува и од несвршени и од свршени глаголи. Се образува од честичката ќе и сегашно време од глаголот.

ќе + глагол во сегашно време

На пример, со глаголи од трите групи (а, е, и)

еднина

1л. ќе читам, ќе плетам, ќе носам

2л. ќе читаш, ќе плетеш, ќе носиш

3л. ќе чита, ќе плете, ќе носи

множина

1л. ќе читаме, ќе плетеме, ќе носиме

2л. ќе читате, ќе плетете, ќе носите

3л. ќе читаат, ќе плетат, ќе носат

Одречна форма се образува на тој начин што негацијата не ја ставаме пред целата форма за идно време, односно пред честичката ќе: Не ќе можам да дојдам.

4. Можен начин

Можен начин е сложена глаголска форма. Со него се искажува глаголско дејство за кое се претполага дека е можно да се изврши под некој услов.

Има една форма за еднина и една форма за множина. Од сите временски и начински форми, можниот начин има најупростена форма.Се образува со честичката би и глаголската л-форма.

На пример:

еднина

1 л. би читал, би читала, би читало

2 л. би читал, би читала, би читало

3 л. би читал, би читала, би читало

множина

1 л. би читале

2 л. би читале

3 л. би читале

5. Глаголски конструкции со сум и има

Глаголски конструкции со има/нема се сложени глаголски форми.

Тие се карактеристични за македонскиот јазик и ги нема во другите јазици.Овие сложени форми се образуваат така што помошниот глагол има/нема ги носи сите обележја, а самиот глагол е всушност глаголска придавка во среден род.Овие конструкции особено многу се употребуваат во западното македонско наречје.

Се образува со:има/нема и глаголска придавка во среден род

На пример: Ги имам носено тие чевли пет години.

Месец Мај

1.Марко Цепенков

Марко Костов Цепенков (Ореовец, Прилепско, 7 ноември 1829 – Софија, 29 декември 1920) е специфична појава во македонската литература.Тој е најголемиот собирач на народни умотворби (над 5500 пословици и поговорки, 800 приказни, 150 песни, 100 гатанки, 400 верувања и клетви, 300 благослови, 350 баења, 2900 соништа и нивни толкувања, 70 детски игри, јазичен и етнолошки материјал – речник, тајни јазици, описи на занаети, обичаи, обреди, реквизити од домашниот материјален живот и народната аргономија и сл. – собрани се во 10 книги), но таков кој самостојно ги запишувал, не веднаш, туку подоцна со свој јазик и стил. Порано неговиот начин се сметал за погрешен, бидејќи самостојно интервенирал во народното творештво, но се повеќе тоа се смета за „цепенковски стил“ кој претставува преод од народното кон книжевноста.Освен што собрал огромен фолклорен материјал од Прилеп и околината, Цепенков пишувал и свои лични творби; драмата: „Црне војвода“, „Автобиографијата“, песните: „Мојата песна“, „Редењето на дедо Марко Цепенков“, „Мајка Македонија ги советува своите чеда да востанат против тиранијата на Турците“, „Македонцко тажејње“, „Позив од Мајка Македонија“ и др.Цепенков не е многу вешт автор, но ја следи народната традиција и се труди да остави жив документ на своето време, во што секако успева.Животот во сиромаштија и минималното образование можеби се причините за неговата „неукост“, но љубовта кон татковината и својот народ се секако причините да го посвети целиот свој живот (40 години го собирал фолклорниот материјал) на запишување на усната историја.

7.Кузман Шапкарев

Библиографија

Кузман Шапкарев е роден во семејство на сиромашен занаетчија во Охрид на 1 февруари 1834. Завршил основно училиште, но заради сиромаштија морал да го прекине образованието.До промена во неговиот живот дошло кога му понудиле да го заземе учителското место на неговиот чичко. Така станал учител и учителствувал во Битола, Охрид, Струга, Прилеп и Кукуш на грчки и бугарски јазик.[1] Тогаш ги запознал Димитрија и Константин Миладинови. По стапките на Димитрија Миладинов, на кого му станал зет, зашто Кузман се оженил со неговата ќерка, почнал да собира народни песни и умотворби. Кога браќата Миладиновци бидуваат затворени, Кузман безуспешно се обидува да им помогне. По нивната смрт, тој отишол да учителствува прво во Прилеп, а потоа во Кукуш.Во октомври 1893 година заминал за Цариград, испратен од Бугарската егзархија за да биде редактор на планиран бугарски весник таму. Во септември 1884 година заминал за Пловдив, Источна Румелија. Од 1900 година е редовен член на Бугарското книжевно друштво (преименувано подоцна во Бугарска академија на науките).Кон крајот на својот живот заминал за Бугарија. Починал во Софија во 1909 година.

Обемот и квалитетот на собраниот материјал го вбројуваат Шапкарев меѓу најголемите собирачи на народни умотворби не само од Македонија, туку од целиот Балкан. Во своето творештво Шапкарев се изјаснува како Бугарин по род.

8.Прилози

Прилози се неменливи зборови што ги дополнуваат првенствено глаголите по место, време, начин и количество.

Освен глаголите, тие можат да дополнуваат и придавки, именки и други прилози.

Видови прилози

Според значењето прилозите се делат на:

1. Прилози за место: каде, близу, далеку, овде, таму, онде, горе, долу, натаму, наваму, напред, назад, лево, десно, налево, тука, некаде, никаде, дома, озгора, оздола итн.На пример:

Тука не може да ги оставиш своите работи. Онеси ги долу, те молам.Во реченицата, како додатоци за место овие прилози се пронаоѓаат со прашањето каде?

2. Прилози за време: кога, вечер, утре, лани, денес, доцна, рано, тогаш, некогаш, никогаш, сега, одамна, некни, после, потоа, зимоска, зимава, понекогаш, оттогаш, бргу, дење, ноќе итн.

Прилозите за време одгавараат на прашањето: кога?

На пример:Донеси ми ги утре сите книги што сум ти ги позајмил.

Рано да дојдеш, зашто после ќе одам на работа.

3. Прилози за начин: како, добро, лошо, силно, слабо, така, вака, инаку, онака, брзо, полека, машки, пријателски, тешко, смешно, тажно, некако, секако, јасно, чисто, високо, ниско итн.

На пример:Првото полугодие помина многу брзо.

Овие прилози одговараат на прашањето: како?

4. Прилози за количество и степен: колку, малку, многу, толку, сосем, доста, неколку, николку, онолку, двојно, тројно, веќе, премногу итн.

На пример:Во училницата имаше многу ученици.

Овие прилози одговараат на прашањата колку или во кој степен?

9.Предлози

Предлози се неменливи, службени зборови кои покажуваат однос меѓу именските зборови во реченицата или однос меѓу глаголското дејство и додатоците.

На пр.: Книгата е на масата. (именски зборови)

Стојам до ѕидот. (глаголот и додатокот)

Предлозите најчесто имаат пространствено значење, односно го означуваат местото на предметот во просторот.

Предлози во македонскиот јазик

Предлозите се дадени по азбучен ред.

Без означува немање на нешто.

На пример: Што си дошол без тетратка?

Предлогот в, во

Во; в често се употребува во македонскиот јазик и има повеќе значења.

а) означува наоѓање внатре во некоја средина. На пример: Во училната има десет столчиња.

б) упатеност кон некоја средина. На пример: Утре ќе одам во Охрид.

в) временско значење. На пример: Дојди во осум часот.

г) пред деновите во неделата в/во различно се употребуваат: во средата (го означува минатиот ден среда); в среда (ја означува оваа среда што доаѓа); во среда (ја означува секоја среда).

10.Сврзници и извици

Сврзници се неменливи зборови кои поврзуваат други зборови или цели реченици во составот на сложената реченица.

На пр.: Јас и ти ќе одиме кај него. (зборови)

Тие отидоа и по пет минути се вратија. (реченици)

Видови сврзинци

1. Сврзниците според составот се делат на:

а) прости – составени од еден збор : и, а, но, ама, или, да итн.

б) сложени – составени од два или повеќе збора : за да, макар што, поради тоа што итн.

2. Според тоа какви реченици поврзуваат се делат на:

А. Приредени (во независносложените реченици)

а) Составни: И, НИ, НИТУ, ПА, ТА, НЕ САМО ШТО – ТУКУ И;

б) Спротивни: А, НО, АМА, ТУКУ, АМИ, МЕЃУТОА;

в) Разделни: ИЛИ, ИЛИ-ИЛИ, БИЛО-БИЛО, ДЕ-ДЕ, И-И, ЕМ-ЕМ, ЧАС-ЧАС, НИ-НИ;

г) Исклучни: САМО, САМО ШТО, ОСВЕН ШТО, ЕДИНСТВЕНО;

Извици

Извици се неменливи зборови со кои се изразуваат чувствени рефлекси, се обрнува внимание или се имитираат звуци.Најчесто, тие стојат на почетокот на реченицата и не се поврзани со неа по граматички пат.Може да стојат и самостојно и тогаш претставуваат еквивалент на реченица.

1. Извици се : оф, уф, леле, еј, ало, трас, бум, му, мјау.

На пример:Еј, каде си тргнал? (Извикот еј е употребен во склоп на реченица, но граматички не е поврзан.)

Оф! Многу силно ме удри. ( Извикот оф е употребен како самостојна реченица.)